Kerget õlut valmistatakse kolmel põhilisel meetodil, selgitab Kärblane. Nii võib tavalise kangusega õlut lahjendada veega, samuti teatud osa alkoholi õllest lihtsalt eraldada. Lahjemat õlut võib valmistada ka spetsiaalse tootmisprotsessiga, n.-ö. algusest lõpuni. Saku Õlletehas pruulibki Originaal Lighti just sellisel meetodil, ütleb Kärblane. Seega erinevad Originaal ja Rock Lightist nii toorainete kui ka tehnoloogilise protsessi poolest. Viimases on kõige suurem erinevus meskirezhiimides, erinevaid temperatuure ja pausipikkusi kasutades lõhustatakse tooraines olev tärklis linnaseensüümide toimel eri suhkruteks. Meskimisel saadud suhkrute vahekord määrab suures osas, kui palju tekib käärimisel alkoholi ja kui palju jääb õllele maitset ning täidlust. Igal tootjal on oma retseptid, seepärast on isegi Eesti turul müüdavad lahjad õlled väga erineva maitsega.